钦定古今图书集成/明伦汇编/官常典/第283卷 > 宋
## 钦定古今图书集成/明伦汇编/官常典/第283卷 > 宋

宋承晋制，设太傅、少傅、詹事，以统东宫诸官，而增置
穴从仆射、旅贲之属。
按《宋书百官志》：太子太傅一人，丞一人。太子少傅一
人，丞一人。傅，古官也。《文王世子》曰：凡三王教世子，太
傅在前，少傅在后，并以辅导为职。汉高帝九年，以叔
孙通为太子太傅，位次太常。二汉并无丞。魏世无东
宫，然则晋氏置丞也。晋武帝太始五年，诏太子拜太
傅、少傅，如弟子事师之礼，二傅不得上疏曲敬。二傅
并有功曹、主簿五官。太傅中二千石；少傅二千石；
太子詹事一人，丞一人。职比台尚书令、领军将军。詹，
省也。汉西京则太子门大夫、庶子、洗马、舍人属二傅，
率更令、家令、仆、卫率属詹事，皆秦官也。后汉省詹事，
太子官属悉属少傅，而太傅不复领官属。晋初，太子
官属通属二傅。咸宁元年，复置詹事，二傅不复领官
属。詹事，一千石。

家令，一人。丞一人。晋世置。汉世太子食汤沐邑十县，
家令主之。又主刑狱饮食，职比廷尉、司农、少府。汉东
京主食官令。食官令，晋世自为官，不复属家令。
率更令，一人。主宫殿门户及赏罚事，职如光禄勋。卫
尉，汉东京掌庶子舍人，晋世则不也。自汉至晋，家令
在率更下，宋则居上。

仆一人。汉世，太子五日一朝，非入朝日，遣仆及中允
旦入请问起居，主车马、亲族。职如太仆、宗正。自家令
至仆，为太子三卿。三卿秩千石。

门大夫二人。汉东京置，职如中郎将，分掌远近表笺。
秩六百石。

中庶子，四人。职如侍中。汉东京员五人，晋减为四人。
秩六百石。

中舍人四人。汉东京太子官属有“中允”之职，在中庶
子下、洗马上，疑若今中书舍人。中书舍人，晋初置，职
如黄门侍郎。

食官令一人，职如太官令，汉东京官也，今属中庶子。
庶子四人，职比散骑常侍。中书监令，晋制也，汉西京
员五人，汉东京无员，职如三署中郎。古者诸侯世子
有庶子之官，秦因其名也。秩四百石。

舍人十六人，职如散骑、中书侍郎，晋制也，二汉无员。
掌宿卫，如三署中郎。

洗马，八人。职如谒者、秘书郎也，二汉，员十六人。太子
出，则当直者前驱导威仪。秩比六百石。

太子左卫率，七人。太子右卫率，二人。二率职如二卫。
秦时直云“卫率”，汉因之。主门卫。晋初曰中卫率，太始
分为左右，各领一军。惠帝时，愍怀太子在东宫，加置
前后二率。成都王颖为太弟，又置中卫，是为五率。江
左初省前后二率，孝武太元中又置。皆有丞。晋初置。
宋世止置左右二率，秩旧四百石。

太子屯骑校尉、太子步兵校尉、太子翊军校尉三校
尉各七人，并宋初置。屯骑、步兵，因台校尉翊军，晋武
帝太康初置，始为台校尉，而以唐彬居之。江左省太子冗从仆射七人，宋初置。

太子旅贲中郎将十人，职如虎贲中郎将。宋初置。《周
官》有旅贲氏。汉制，天子有虎贲，王侯有旅贲。旅，众也。
太子左积弩将军十人，太子右积弩将军二人。汉东
京“积弩将军”杂号也。无左右之积弩。魏世至晋江，左、
左右积弩为台，职领营兵。宋世度东宫，无复营矣。

### 武帝永初元年秋七月置东宫冗从仆射旅贲中郎将官

按：《宋书武帝本纪》云云。

永初二年。夏五月。置东宫屯骑步兵翊军三校尉官
按《宋书武帝本纪》云云。

### 孝武帝元嘉三十年省置宫僚

按：《宋书孝武帝本纪》，不载。按《百官志》，“孝武元嘉三
十年十二月，以将置东宫，省太子率更令、步兵、翊军
校尉、旅贲中郎将、冗从仆射、左右积弩将军官，中庶
子、中舍人、庶子、舍人、洗马，各减旧员之半。”